***ZACHRÁŇME RYBNÍK A ŽIVOT V ŇOM***

**Potrebujeme:** kocky, ryby z farebného papiera so spinkou, udice(palice,papek), tráva z farebného papiera, fľaše z PVC, krabičky, papierové vreckovky, kamienky, krepový papier – modrý alebo igelit modrý, čierny igelit, žabky, kačky, vedierka, košík, kôš na odpadky,

pesnička od Mária Podhradská + Richard Čanaky *„Pláva kačka“*,

**Krok po kroku:**

1. S deťmi na koberci postavte z kociek jazierko (do jazera poukladáte kamene, rybky z papiera, žabky a modrý krepový papier, igelit, ktorý znázorňuje čistú vodu), *Slnečného dňa sa stalo - k jazierku sa zatúlalo, jedno malé dievčatko. S rybkami sa zahrať chcelo, žabky prišlo pozdraviť. A tu, kde sa vzala, tu sa vzala, čierna škvrna priplávala* (na jazero položíte čierny igelit), *rybkám nechcela dať žiť. Vraj tu špina bude vládnuť* (do jazera dáte fľaše z PVC, krabičky, papierové vreckovky), *nech ostatní poberú sa ihneď preč. Dievčatko smutné odkráčalo, musí pomoc zaraz nájsť, rybkám, žabkám, všetkým tvorom, nový domov budovať.*

2. S deťmi sa porozprávate o tom, čo mohlo vodu v jazere znečistiť, čo do neho nepatrí. Porozprávajte sa prečo je čistá voda dôležitá nielen pre ľudí, ale aj pre rybky, žabky, raky, rastlinky..., ako sa máme starať o prírodu a ako by deti mohli pomôcť pri tomto jazierku. Deťom poskytnite dostatok priestoru na vyjadrenie svojich názorov a poznatkov.

3. Je potrebné postaviť dva rybníky vedľa seba. Rybník s čistou vodou (dáte do neho kamienky, okolo trávu) a hneď vedľa rybník s nečistenou vodou (vložte papier, igelit čierny atď.). Z nečisteného rybníka pochytajte živočíchy, rybky pomocou udíc, žabky, kačky, aby nezahynuli, kým vyčistíte znečistený rybník. Rybky a žabky dáte do vedierok, kačky do košíka, predmety, ktoré nepatria do jazierka dáte do odpadkového koša. Počas aktivity deti usmerňujte, veďte s nimi rozhovor, povzbudzujte ich .

4. Keď je rybník postavený a znečistený vyčistený, spojte obe rybníky do jedného, aby živočíchy mali viac miesta. „Vypustite“ pochytané rybky do vody, poukladáte žabky, kačky.

5. Keď je všetko hotové a na mieste stručne si zopakujete, kto mal akú úlohu, čo robil, prečo bola jeho činnosť dôležitá, ktoré jazero sa deťom viac páčilo a prečo.

6. Na záver si zatancujte okolo jazera hudobno-pohybovú hru „Pláva kačka po jazere.“





